În anul 2022 au fost identificate o familie, un gen și 25 de specii de insecte noi pentru fauna țării: Hemiptera (6), Coleoptera (14), Lepidoptera (1) și Hymenoptera (6), studiate relațiile lor biocenotice. Au fost întocmite listele de buburuze (48), coleoptere saproxilice (21), clasificate speciile de Tenebrionidae (21) în conformitate cu criteriiile de raritate aprobate la nivel European; elaborată lista speciilor rare de noctuide (17) recomandate pentru includere în ediția a IV-a a Cărții Roșii a Moldovei. A fost efectuat studiul biodiversității zonelor protejate, fiind evidențiate speciile dăunătoare, folositoare și protejate din Rezervața Biosferei Prutul de Jos, Plaiul Fagului, Cobîleni, Codrii și Pădurea Domnească, studiate relațiile trofice ale insectelor economic importante, identificați dăunătorii periculoși la vița de vie, prezente fiind *Scaphoideus titanus* și *Hyalestes obsoletus*, confirmată explozia numerică a dăunătorilor *Corythucha arcuata*, *Agrotis* *exclamationis* și *Cydalima perspectalis*; identificate focare ale invaziei de *Helicoverpa armigera* și *Loxostege sticticalis*, demonstrat efectul negativ al invaziilor biologice asupra biodiversității. A fost studiată fauna nevertebratelor din mun. Chișinău, fiind stabilit un dezechilibru numeric al speciilor de insecte, demonstrată predominarea dăuătorilor și scăderea numărlui de insecte reglatoare. A fost studiat spectrul trofic al ariciului dunărean de pe teritoriul Rezervației Plaiul Fagului în perioada de vară, care constă exclusiv din insecte, cu predominarea speciilor gen. *Harpalus* (52%), gen. *Ophonus* (28%), curculionide (5%). Cel mai mare impact al răpitorilor asupra microtinelor se înregistrează în perioada de toamnă-iarnă (40-60%). În prima jumătate a sezonului de vară impactul este mult mai mic și oscilează în limitele de 20-30%. S-a determinat o corelație pozitivă (r=0,45) dintre densitatea relativă a rozătoarelor și densitatea speciei răpitoare *Mustela nivalis*. La faza de vârf a speciei *Microtus arvalis* extragerea de către răpitori constituia cca 10%, iar la faza de depresie – 85-90%. Speciile de importanță cinegetică au un grad de predilecție diferit pentru anumite cenoze: iepurele de câmp are semnificație ecologică caracteristică și constantă (9,7-18,3%) în culturile multianuale și pârloage; potârnichea are semnificație ecologică constantă în pârloage, culturi multianuale și semănături (10,3-16,2%); fazanul este constant în stufărișuri și biotopurile cu ape în apropiere (17,4 -19,4%). În perioada nidicolă avifauna ecosistemelor silvice din regiunea Codrilor Centrali este constituită din cinci grupuri trofice – insectivore, insectivor-granivore, granivore, omnivore, carnivore. Predomină speciile de păsări insectivore (67%), urmate de cele granivore (17%) și insectivore-granivore (9%). Declinul vertiginos al entomofaunei, cauzat de deficitul de umiditate, este factorul principal al reducerii diversității păsărilor insectivore. Spectrul trofic al speciilor dominante de răpitori avieni nocturni (*Asio otus*, *Strix aluco*, *Athene noctua*) constă preponderent din rozătoare (57-95%). Printre speciile de herpetofaună cei mai importanţi miofagi sunt *Zamenis longissimus* și *Vipera berus*. În compoziția alimentară a *Elaphe sauromates* proporția ouălor de păsări crește primăvara. În unele tipuri de ecosisteme speciile *Natrix natrix* și *N. tessellata* utilizează aproximativ 50-100 kg/ha (în medie 27,2 kg/ha) de biomasă pe sezon, care constă din amfibieni și pești mici. A fost concretizată componenţa sistematică a comunităților de mamifere fosile din Pleistocenul mediu - Pleistocenul superior din Republica Moldova (780.000-10.000 ani) după complexele faunistice fosile și relațiile biocenotice între diverse grupuri de animale fosile în perioada Cuaternarului. Pentru prima dată în știința mondială a fost identificat și descris holotipul cerbului lopătar uriaș *Megaloceros giganteus*. Utilizându-se tehnici in silico, au fost realizate design-ul și testarea unui set de primeri care prezintă potențial de utilizare pentru metabarcodarea a 174 specii de vertebrate terestre care fac parte din fauna Republicii Moldova și au mitogenomul inclus în baza de date globală RefSeq. Pentru prima dată în Republica Moldova a fost utilizat instrumentul mobil Bentolab în scopul extragerii, amplificării și vizualizării ADN-ului.